เคเคขายกองทองรับปีใหม่
เคเคฟันด์ ชี้โอกาสลงทุนทอง ส่งกองทุนใหม่ขาย 17-26 ม.ค.นี้ ตั้งเป้ากำไร 7%
4 ม.ค. 2555

เคเคฟันด์ ชี้โอกาสลงทุนทอง ส่งกองทุนใหม่ขาย 17-26 ม.ค.นี้ ตั้งเป้ากำไร 7% 
นายศุภกร สุนทรกิจ กรรมการผู้จัดการ บริษัท หลักทรัพย์จัดการกองทุน (บลจ.) เกียรตินาคิน หรือ KK Fund เปิดเผยว่า ทองคำยังน่าสนใจหลังจากราคาลดลงต่อเนื่องจนอยู่ในระดับที่ต่ำกว่า 1,545 เหรียญสหรัฐต่อออนซ์ จากการแข็งค่าของเงินเหรียญสหรัฐ ซึ่งหากสถานการณ์ในยุโรปเริ่มมีแนวโน้มดีขึ้น เงินเหรียญสหรัฐมีโอกาสอ่อนค่าลง ซึ่งจะส่งผลดีต่อราคาทองคำ 
“การลงทุนทองคำในช่วงราคาใกล้ 1,500 เหรียญสหรัฐต่อออนซ์ มีโอกาสได้รับผลตอบแทนที่ดีในอนาคต หากราคากลับมายืนอยู่เหนือระดับ 1,745 เหรียญสหรัฐต่อออนซ์ได้” นายศุภกร กล่าว
บลจ.เกียรตินาคิน จึงมีแผนออกกองทุน KK Target Gold Fund 7% #1 เน้นลงทุนในหน่วยลงทุนของกองทุนรวมทองคำ ETF หลายกองทุนที่จดทะเบียนในตลาดหลักทรัพย์ต่างประเทศและป้องกันความเสี่ยงจากอัตราแลกเปลี่ยนด้วยกลยุทธ์ Dynamic Hedging หากกองทุนสร้างผลตอบแทนได้ไม่น้อยกว่า 7% ของเงินลงทุนภายใน 7 เดือนแรกก็ปิดกองทุน โดยจะเสนอขายครั้งแรกประมาณวันที่ 17-26 ม.ค. 2555 ลงทุนขั้นต่ำ 5,000 บาท